AFRIKAANSE OPSOMMING: Hierdie tesis bied 'n robuuste, monster-gebaseerde roetebeplanningsalgoritme vir kommersiële vliegtuie aan, wat botsingvermyding met indringervliegtuie en met die terrein gelyktydig uitvoer. Die bestaande konflikvermyding- stelsels wat op kommersiële vliegtuie geïmplementeer word, is vinnig en betroubaar; dit het egter ook sekere tekortkominge. Hierdie tesis is daarop gemik om 'n algoritme voor te stel wat in staat is om sommige van hierdie tekortkominge reg te stel. Die ontwikkeling en navorsing wat nodig was om hierdie konflik-vermyding-algoritme af te lei, word in die dokument voorgelê, insluitende 'n gedetailleerde literatuurstudie wat die keuse van die finale algoritme verduidelik. Die voorgestelde algoritme pas 'n inkrementele, monster-gebaseerde tegniek toe om vinnig en betroubaar 'n veilige roete te bepaal. Die algoritme maak gebruik van 'n lokale beplanningsmetode om te verseker dat die roetes wat die stelsel voorstel inderdaad uitvoerbaar is. Aanvullende soektog-optimeringstegnieke word geïmplementeer om die berekeningskompleksiteit van die algoritme te verlaag. Soos die aantal monsters toeneem, streef die algoritme na 'n optimale oplossing; sodoende herlei dit na 'n veilige, byna-optimale roete wat die voorspelde konflikgebied vermy. Die ontwikkeling en regverdiging van die verskillende metodes wat gebruik is om die basiese algoritme aan te pas vir die toepassing daarvan as 'n konflik-vermyding-stelsels word in diepte beskryf. Die finale stelsel word gesimuleer deur 'n vereenvoudigde vliegtuigmodel te gebruik. Die simulasie resultate dui daarop dat die voorgestelde algoritme verskeie konflikscenario's suksesvol kan oplos, insluitend die generiese tweevliegtuigscenario, die slegs-terreinscenario, die tweevliegtuig-met-terreinscenario en die veelvuldige vliegtuig-enterreinscenario. Die ontwikkelde algoritme is in 'n beisge (cluttered), dinamiese omgewing getoets om te verseker dat dit 'n besige lughawescenario kan hanteer. 'n Statistiese ontleding van die simulasie resultate bewys dat die algoritme vinnig en betroubaar 'n aanvanklike oplossingspad kan vind, addisioneel word die oorblywende berekeningstyd ook gebruik om na 'n byna optimaleoplossing te streef.